## Educació amplia l’acolliment extraordinari d’alumnat afectat per la riuada en altres centres educatius fins al 29 de novembre

*** S’ha atés així la petició de la comunitat educativa i dels ajuntaments
* A partir d’eixa data l’alumnat haurà d’estar matriculat en el centre al qual assistisca
* Des de Conselleria es facilita que eixe alumnat que canvia de col·legi o institut tinga garantit el retorn al seu centre d’origen**

**València.**

La Conselleria d’Educació, Cultura, Universitats i Ocupació ha ampliat el procés d’‘acolliment extraordinari’ de l’alumnat afectat per la DANA en altres centres educatius fins al 29 de novembre. Així s’ha traslladat este dijous a través d’una circular des de la Secretaria Autonòmica d’Educació.

L’ampliació d’esta mesura s’ha pres atenent la petició de la comunitat educativa i dels ajuntaments. Una vegada finalitze el procés d’acolliment, l’alumnat que vullga continuar assistint a un centre que no és el seu haurà d’estar matriculat en este, per la qual cosa haurà de sol·licitar plaça.

La sol·licitud de plaça ha de ser formalitzada davant l’òrgan d’escolarització de la localitat a on radique el centre d’acolliment i se li assignarà preferiblement eixe centre, sempre que es dispose de llocs vacants. En cas contrari, se li oferiran les vacants existents en la localitat, en virtut del que s’establix en l’article 44.1 del Decret 48/2024, de 23 d’abril, del Consell, i en l’article 60.2 de l’Orde 8/2024, de 24 d’abril, de la Conselleria d’Educació, Universitats i Ocupació.

Des d’ITACA s’ha posat a la disposició dels col·legis un model de sol·licitud per a estes matriculacions extraordinàries de manera que es facilite el treball als centres educatius el màxim possible i evitar tràmits a les famílies.

Les places que eixe alumnat deixe lliures en les seues poblacions no tindran la consideració de vacants, de manera que se’ls garantisca un eventual retorn als seus centres d’origen, en qualsevol moment i amb dret preferent fins a l’1 de setembre de 2025.

Fecha: 21/11/2024